AARHUS: En af de mest populære, rekreative pletter i Aarhus, Badeanstalten Spanien, har været lukket siden april. Den skulle være genåbnet i september - men badegæsterne kan tidligst hoppe i vandet og grossererbadet i januar 2019.

Badeanstalten lukkede 7. april, og beskeden var, at den ville genåbne i september. Selve badebassinet skulle renoveres. Men der opstod problemer.

- Det er svømmebadet nedenunder grossererbadet, som bliver renoveret. Dette arbejde er gået efter planen. Men det viste sig, da arbejdet var i gang, at der var fugt oppe i loftets gipsplader. Gips er ikke just et materiale, som går godt i spænd med den fugtige luft med klor, siger pressechef Michael Jaap, Kultur og Borgerservice i Aarhus Kommune, som står for det populære bad.